33. schôdza NR SR - 10.deň - B. popoludní
Dátum: 2025-04-09
Poslanec: Lackovič, Marek (PS)
Druh vystúpenia: Vystúpenie v rozprave

178. Ďakujem veľmi pekne za slovo, pán predsedajúci. Skúsim to teda nejako uzavrieť, tú rozpravu, v rámci druhého čítania. Ako som už naznačil vo faktickej poznámke, tak my sme podporili aj skrátené legislatívne konanie, aj prvé čítanie, pretože si uvedomujeme, že v opačnom prípade by sa to nestihlo v máji vyplatiť tak, ako sa navrhuje. A ten problém tu, samozrejme, reálne vznikol. Toto riešenie však považujem za nekoncepčné, nedostatočné, veľmi slabé a poviem aj prečo. Táto vláda za ten rok a pol priniesla do tohto parlamentu v podstate len tri takéto návrhy alebo tri návrhy, ktoré sa aspoň teda snažili imitovať, alebo predstierať nejaký záujem o samosprávy. Ten prvý bol spomenutý pánom Ferenčákom, a to bolo umožnenie alebo možnosť pre samosprávy, aby si mohli svoje vlastné, krvopotne nasporené rezervné fondy, aby si ich mohli minúť aj na bežné výdavky. To druhé riešenie pred týmto parlamentom ani neprešlo. Bolo to v podstate len taká technická záležitosť, taká technikalita. Bolo to to, že podielové dane už nechodia 20. tak ako doteraz, ale chodia 6., respektíve 7. po novom. Čiže to je v podstate len to, že tým samosprávam posielate tie peniaze o 14, respektíve 13 dní skôr. Čiže zlepšuje to nejako ten cash-flow, ale systematicky, samozrejme, absolútne nič nerieši. Je to ten istý obnos peňazí, akurát im prichádza o dva týždne skôr v to lepšom prípade, ak mi vôbec príde. Pretože ten tretí bod je o tom, že by im v máji ani len neprišli tie peniaze. Jednoducho nebolo by ani na výplaty, pretože ten výnos by bol taký malý, ak vôbec, že jednoducho muselo prísť takéto riešenie na návrh ZMOS-u a SK8, čiže nejde ani len o návrh, ktorý, s ktorým by prišlo samo ministerstvo financií, respektíve minister samotný a pojednáva len o tom, aby tie preddavky, ktoré by im za normálnych okolností prichádzali iba v júni až decembri, takže im prídu skôr, že im prídu v máji. Aj to, samozrejme, nie všetkým, ale len časti. Bavíme sa o 150 miliónoch. 100 miliónov z toho má ísť obciam a mestám a 50 miliónov z toho má ísť vúckam. Ešte raz teda opakujem, nejde samo o sebe zlé riešenie, len problém je, že je jediné, že nie je sprevádzané nejakými ďalšími opatreniami, ktoré by systematicky, koncepčne zlepšovali tú situáciu v samosprávach. Po minulé roky tam bola situácia iná, vtedy aj tu pán poslanec Ferenčák prišiel s nie neviem akým svetovým, neskutočne výborným, parádnym riešením, ale prišiel aspoň s niečím, že teda sa umožnilo načerpať aj z DPPO, z dane teda právnických osôb, lebo za normálnych okolností tie podielové tvoria len DPFO, to sú tie podielové dane, alebo teda výnosy z fyzických osôb. Ale teda minulý rok sa aj povedalo, dobre, nemáte, tak sa dofinancuje aj takýmto spôsobom cez právnické osoby a bolo trochu veselšie. Tento rok je však situácia, žiaľ, iná. Neprichádza ani toto riešenie ohľadom DPPO, ani žiadne iné. Dokonca aj náš návrh novely poplatku za miestny rozvoj, ktorý som tu prednášal 4. a 5. novembra, ste hodili do koša a odmietli ste ho, aby ste potom neskôr o 4 mesiace a neviem, koľko to bolo, 11 alebo 10 dní, priniesli vlastnú novelu miestneho poplatku za rozvoj, kde ste nerešpektovali ani tú ochrannú lehotu 6 mesiacov. Ale v poriadku, dobre, priniesli ste aspoň niečo. Teda možno sa tej samospráve pomôže, ale keď sme potom tú novelu miestneho poplatku za rozvoj videli, tak sme sa museli prežehnať, lebo ste to spotvorili spôsobom, ktorý asi ťažko môžeme podporiť. Čiže toľko zhrnutie, prečo sa tu aj dnes stretávame. Za jeden a pol roka minister financií nepriniesol žiadne riešenie, ktoré by koncepčne, predvídateľne, systematicky zlepšovalo situáciu v samosprávach. Sú to aj vaši starostovia, ktorí hovoria, že musia vypínať lampy verejného osvetlenia. Sú to aj vaši starostovia, ktorí sa musia hádzať na péenku, aby sa nevyplácali z obecnej kasy, ale aby ich vyplácala sociálna poisťovňa a podobne. Čiže v takej situácii tu dnes žijeme, ZMOS, Únia miest Slovenska, SK8, všetci hovoria, že sa takto žiť nedá, že takto nekoncepčne a nepredvídateľne ešte obce a mestá financované nikdy neboli a že naozaj je ta situácia tak vážna ako nikdy predtým. Keďže už ten čas ubehol, viac asi toho dnes nestihnem, ale som rád, že sme sa o samospráve desať dní bavili. Verím tomu, že ešte taký priestor bude a snáď sa zapojí na rozdiel od tohto druhého čítania konečne aj koalícia nejako významnejšie, lebo toto bola teda z vašej strany veľká bieda. Ďakujem pekne. =====